钦定古今图书集成/明伦汇编/官常典/第754卷 > 金毓峒〈从子肖孙 振孙〉韩东明 陈国政 张维
## 钦定古今图书集成/明伦汇编/官常典/第754卷 > 金毓峒〈从子肖孙 振孙〉韩东明 陈国政 张维

纲　、张尔翚　、孙从范　、高经　、郭鸣世　、王之珽　、韩枫　、何一中　、王法　、刘宗向　、田仰名　、刘自重　、尹洗　、刘会昌　、王联芳、

按《明外史忠义传》：“毓峒字穉鹤，保定卫人。父铨，户部
员外郎。毓峒举崇祯七年进士，授中书舍人。十四年，
面陈漕务称旨，特授御史。疏论兵部尚书陈新甲庸
才误国，户部尚书李待问积病妨贤，又请涣发德音，
自十五年始，蠲除繁苛，与海内更新。”因言“复社一案，
其人尽缝掖，不可以一夫私怨开祸端。帝多采纳。明”
年出按陕西。承兵荒后，谕属吏拯恤，秦人赖之。云、栈
七百馀里悉盗薮，为建堡立驿，设官分戍，行旅无虞。
孙传庭治兵关中，吏民苦征缮，日夜望出关。天子亦
屡诏督趣，毓峒独谓将骄卒悍，未可轻战，抗疏争之。
帝不纳，师果覆败。十六年冬，期满，得代。甫出境而贼
入关，复还至朝邑，核上将吏功罪而后行。明年二月
召对，命赐食，往监李建泰军，驰赴山西。甫抵保定，而
贼骑已逼，遂偕邵宗元、张罗彦等共守。毓峒分守西
城，散家赀千馀金犒士，其妻王亦出簪珥佐之。京师
变闻，贼射书说降，众颇懈。毓峒厉声曰：“果尔，正当为
君父复仇，敢异议者斩！”悬银牌，令击贼者自取，众争
奋，毙贼多。城陷，一贼挽毓峒往谒其帅，毓峒且骂且
行，遇井，推贼仆地，堕井死。妻闻之，即自经。其从子振
孙，有勇力，以武举人佐城守，贼众皆散，独立城上大
呼曰：“我金振孙，前日杀数贼魁者，我也！”贼群至，支解
之。振孙兄肖孙子妇陈与侍儿桂春亦投井死。肖孙
匿毓峒，二子为贼搒掠无完肤，终不言，二孤获免。同
时守城殉难者，邠州知州韩东明、武进士陈国政，赴
井死。平凉通判张维纲、举人张尔翚、孙从范，不屈死举人高经，负母避难，遇贼求释母，母获释，而经被执；
绐以至家，取赀，乘间赴水死。贡生郭鸣世寝疾，闻城
陷，整衣端坐，贼至，持棒奋击而死。诸生王之珽，先城
陷，一日置酒会家人，欢饮达旦。城破，偕妻齐及三子
二女入井死。诸生韩枫、何一中、王法等二十九人，布
衣刘宗向、田仰名、刘自重等二十人，或自经，或自溺，
或受刃，皆不屈于贼；而妇女尽节者乃至一百十五
人。他若都给事中尹洗、举人刘会昌、贡生王联芳，以
城陷之次日为贼收获，亦不屈死。贼揭其首于竿，书
曰：“据城抗师，恶官逆子。”见“者为饮泣。”